User talk:Virender ChauhanIYC

== विनम्र श्रंद्धाजलि! नमन! "हज़ारों साल नर्गिस अपनी बेनूरी पे रोती है बड़ी मुश्किल से होता है चमन में दीदावर पैदा" ==

कभी-कभी दिलों में सन्नाटा पसर जाता है। शब्द, निशब्द हो जाते हैं। कलम की नींव कुंद पड़ जाती है। कुछ लिखते नहीं बनता। कहां से शुरू करें और कहां ले जाकर खत्म करें। पूर्व सीएम वीरभद्र सिंह के बारे में शुरूआत तो बेशक कहीं से भी कर लें लेकिन उनकी 'जीवन-कथा' विस्तृत है जो सहजता से खत्म नहीं हो सकती। कुछ ऐसा आज सुबह महसूस हुआ जब पता चला कि वीरभद्र सिंह नहीं रहे। वे स्वर्ग की ओर निकल लिए हैं जहां 'इन्द्रासन' निश्चित उनका इंतज़ार करता होगा। वीरभद्र सिंह धरती से अवश्य चले गए हैं लेकिन लोगों के दिलों में वे सदैव अमर रहेंगे। वीरभद्र सिंह किसके नहीं थे। वे सबके थे और सब उनके। वे जन्म से 'राजा' थे लेकिन स्वभाव में 'फ़कीरी' वास करती रही। निरीह और दबे-कुचले वर्ग के लिए वे देवतुल्य और करुणामयी रहे। प्रदेश के छह बार सीएम रह चुके वीरभद्र सिंह के मन में समस्त जीवों के लिए करुणा, दया और कोमलता भरी पड़ी थी। वे घायल पिल्ले को सड़क पर लंगड़ाते चलते देखते तो गोद में उठाकर अपने घर ले आते। चिकित्सा के उपरांत उस पिल्ले को सदा के लिए अपना बना लेते। न जाने कितने घायल पशु-पक्षियों को उन्होंने नव-जीवन दिया। अनगिनत गरीब कन्याओं की उच्च शिक्षा के लिए अपने निजी कोष से वर्षों-वर्ष धन उपलब्ध कराया। उनमें मानवीय संवेदना कूट-कूट कर भरी पड़ी थीं। मेरी तरह बहुतों ने दिलों के इस 'राजा' को बहुत करीब से देखा होगा। उम्र में बहुत अंतर होने के बावजूद वे 'मित्रवत' रहा करते थे। अत्यधिक संवेदनशील थे इसलिए कभी-कभार जब किसी बात पर गुस्सा होते तो बोलचाल ही बन्द कर देते। सामने खड़े को देखकर भी अनदेखा कर दिया करते थे। लेकिन उनका गुस्सा कभी स्थायी नहीं रहता। कुछ समय के बाद प्रेम से हाथ पकड़कर बतियाने लग पड़ते। कभी मित्र की तरह पेश आते, कभी अभिभावक की भांति तो कभी बुजुर्ग बनकर समझाने लगते। वे जब अपनी बात कहते तो गर्दन इस तरह हिलाने लगते कि सामने बैठे व्यक्ति को भी समर्थन में अपनी गर्दन "हाँजी" में हिलानी पड़ती। मेरे साथ बीसियों बार ऐसा हुआ है। वीरभद्र सिंह में कोमल और सहृदय भावनाएं भरी पड़ी थीं। वे मानव के वेष में महामानव थे। वे शानदार थे। जब तक पृथ्वी पर रहे, शान से जिये और आज शान से ही अमरत्व को प्राप्त हो गए। ऐसे महामानव के 'महा-प्रवास' पर क्यों रोएं ? आँसू क्यों बहाएं ? विलाप या प्रलाप करके उन्हें रुसवा क्यों करें ? उनकी आगे की भूमिका पहले से तय है। ऐसी प्रार्थना करें कि वे जिस लोक में रहें, प्रसन्न रहें, सुखी रहें और वहां भी लोक कल्याण में लगे रहें। विनम्र श्रंद्धाजलि! नमन! "हज़ारों साल नर्गिस अपनी बेनूरी पे रोती है बड़ी मुश्किल से होता है चमन में दीदावर पैदा" Virender ChauhanIYC (talk) 03:19, 18 July 2021 (UTC)